《访友人道中作》
明代·岑徵

寒塘梅节忆招携，十里山程信杖藜。独客路迷残雪里，故人家住乱峰西。

孤烟发处茅檐出，黄犊归时返照低。垂兴不知筋力倦，拟将清话到鸣鸡。

作者简介：岑徵（一六二七—一六九九），字金纪，号霍山。南海人。明思宗崇祯间诸生。年二十遭鼎革，弃诸生，隐西樵。沧桑事定，乃入粤西，泛三湘，走金陵，复北游燕赵间，所至多凭吊寄怀之作。性方介，不受人怜，人亦罕怜之者。所与为友者，惟高僧、野人及二三知己。坎壈以终。著有《选选楼集》。清陈伯陶编《胜朝粤东遗民录》卷一有传。